# 2024重阳节经典诗词大全:感恩祝福长辈怀念朋友

来源：网络 作者：清幽竹影 更新时间：2024-07-28

*人生易老天难老，岁岁重阳。今又重阳，战地黄花分外香。一年一度秋风劲，不似春光。胜似春光，寥廓江天万里霜。采桑子·重阳。毛泽东祝融峰下逢嘉节，相对那能不怆神。烟里共寻幽涧菊，樽前俱是异乡人。遥山带日应连越，孤雁来时想别秦。自古登高尽惆怅，茱萸...*

人生易老天难老，岁岁重阳。今又重阳，战地黄花分外香。一年一度秋风劲，不似春光。胜似春光，寥廓江天万里霜。采桑子·重阳。毛泽东

祝融峰下逢嘉节，相对那能不怆神。烟里共寻幽涧菊，樽前俱是异乡人。遥山带日应连越，孤雁来时想别秦。自古登高尽惆怅，茱萸休笑泪盈巾。《九日陪董内召登高》 唐·廖匡图

茱萸房重雨霏微，去国逢秋此恨稀。目极暂登台上望，心遥长向梦中归。荃蘪路远愁霜早，兄弟乡遥羡雁飞。唯有多情一枝菊，满杯颜色自依依。《九日雨中》 唐·徐

重阳阻雨独衔杯，移得山家菊未开。犹胜登高闲望断，孤烟残照马嘶回。《重阳阻雨》 唐·司空图

重阳时节。可怜又是天崖客。扁舟小泊花溪侧。细雨斜风，不见秦楼月。白衣望断无消息。举觞一笑真难得。归兮学取陶彭泽。采菊东篱，悠然见山色。《醉落魄/一斛珠》 宋·赵善括

重阳高会古平台，吟遍秋光始下来。黄菊后期香未减，新诗捧得眼还开。每因佳节知身老，却忆前欢似梦回。且喜清时屡行乐，是非名利尽悠哉。《十日和张少监》 唐·徐铉

摘得菊花携得酒，绕村骑马思悠悠。下邽田地平如掌，何处登高望梓州？《九日寄行简》 唐·白居易

欲强登高无力去，篱边黄菊为谁开。共知不是浔阳郡，那得王弘送酒来。《答泉州薛播使君重阳日赠酒》 唐·李嘉祐

玉露霏凉木渐酡，每逢佳节惜年华。青山叠叠多归梦，白发萧萧不在家。触景漫思千古事，无钱空对一篱花。相知相见情何已，石鼎山泉且煮茶。《九日书怀》 元·王冕

雨阻龙山会，云荒戏马台。且看黄菊放，休待白衣来。事业书千卷，功名水一杯。登临聊复尔，吟啸漫徘徊。《漫兴 十八》 元·王冕

异国逢佳节，凭高独若吟。一杯今日醉，万里故园心。水馆红兰合，山城紫菊深。白衣虽不至，鸥鸟自相寻。《婺州水馆重阳日作》 唐·韦庄

野人多病门长掩，荒圃重阳菊自开。愁里又闻清笛怨，望中难见白衣来。元瑜正及从军乐，甯戚谁怜叩角哀。红旆纷纷碧江暮，知君醉下望乡台。《阳日寄浙东诸从事》 唐·李郢

檐前白日应可惜，篱下黄花为谁有。行子迎霜未授衣，主人得钱始沽酒。苏秦憔悴人多厌，蔡泽栖迟世看丑。纵使登高只断肠，不如独坐空搔首。《九日酬颜少府》 唐·高适

寻诗绕遍一篱花，落叶声中日易斜。忆得高堂临别语，授衣时节望还家。《九日》 清·万夔辅

萧飒秋声楼上闻，霜风漠漠起阴云。不见携觞王太守，空思落帽孟参军。风吟蟋蟀寒偏急，酒泛茱萸晚易醺。心忆旧山何日见，并将愁泪共纷纷。《九日北楼宴集》 唐·权德舆

细雨成阴近夕阳，湖边飞阁照寒塘。黄花应笑关山客，每岁登高在异乡。《客中九日》 明·王翃

西风吹日弄晴阴，酒罢三巡湖海深。岳阳楼上登高节，不负南来万里心。《两绝句》 宋·陈与义

闻道东篱菊已黄，无因移向酒樽旁。西风忽起野烟暮，落叶乱飞山树苍。雁带寒声归渚急，江涵秋水与天长。浮云遮尽登高眼，不许愁人望故乡。《九日登鸡鸣山》 清·韩畕

万里飘零两鬓蓬，故乡秋色老梧桐。雁栖新月江湖满，燕别斜阳巷陌空。落叶何心定流水，黄花无主更西风。乾坤遗恨知多少，前日龙山如梦中。《重阳》 南宋·文天祥

万里惊飙朔气深，江城萧索昼阴阴。谁怜不得登山去，可惜寒芳色似金。茱萸秋节佳期阻，金菊寒花满院香。神女欲来知有意，先令云雨暗池塘。《九日遇雨二首》 唐·薛涛

天涯重九。独对黄花酒。醉拈黄花和泪嗅。忆得去年携手。去年同醉流霞。醉中折尽黄花。还是黄花时候，去年人在天涯。《清平乐》 宋·石孝友

四时令节惟重九。况此日、逢佳偶。金菊已花杯有酒。瑶池宴罢，一枝斜插，好作渊朋友。翠眉淡淡匀宫柳。比似年时更清瘦。双绾带儿新结就。长情恩爱，随家俭约，素与君同寿。《青玉案》 宋·倪翼周

谁道他乡异故乡。泉江风物似湄湘。钗头缀糁萸偏紫，杯面浮金菊倍黄。今共古，几重阳。休将往事更平章。舞衫歌扇姑随分，又得掀髯笑一场。《鹧鸪天》 宋·郭应祥

身闲身健是生涯。何况好年华。看了十分秋月，重阳更插黄花。消磨景物，瓦盆社酿，石鼎山茶。饱吃红莲香饭，侬家便是仙家。《朝中措》 宋·范成大

少逢重九事豪华，南陌雕鞍拥钿车。今日蜀州生白发，瓦炉独试雾中茶。《九日试雾中僧所赠茶》 南宋·陆游

上客南台至，重阳此会文。菊芳寒露洗，杯翠夕阳曛。务简人同醉，溪闲鸟自群。府中官最小，唯有孟参军。《九日陪崔郎中北山宴》 唐·严维

去年登高郪县北，今日重在涪江滨。苦遭白发不相放，羞见黄花无数新。世乱郁郁久为客，路难悠悠常傍人。酒阑却忆十年事，肠断骊山清路尘。《九日》 唐·杜甫

秋树风高，可怜憔悴门前柳。白衣去后。闲却持杯手。一笑相逢，落帽年时友。群知否。南山如旧。人比黄花瘦。《点绛唇 重阳》 元·李俊明

秋暮天高稻穟成，落星山上会诸宾。黄花泛酒依流俗，白发满头思古人。岩影晚看云出岫，湖光遥见客垂纶。风烟不改年长度，终待林泉老此身。《九日落星山登高》 唐·徐铉

强插黄花三两枝，还图一醉浸愁眉。半床斜月醉醒后，惆怅多于未醉时。《重阳夜旅怀》 唐·郑谷

凄凄霜日上高台，水国秋凉客思哀。万叠银山寒浪起，一行斜字早鸿来。谁家捣练孤城暮，何处题衣远信回。江汉路长身不定，菊花三笑旅怀开。《九日巴丘杨公台上宴集》 唐·张继

破村寥落过重阳，独自撄宁葺草房。风撦红蕉仍换叶，雨淋黄菊不成香。野猿偷栗重窥户，落雁疑人更绕塘。他日若修耆旧传，为予添取此书堂。《秋晚自洞庭湖别业寄穆秀才》 唐·皮日休

飘零万里若为家，一夜西风吹鬓华。只有新诗题甲子，更无故旧对黄花。《重阳》 南宋·文天祥

年年羞见菊花开，十度悲秋上楚台。半岭残阳衔树落，一行斜雁向人来。行云永绝襄王梦，野水偏伤宋玉怀。丝管阑珊归客尽，黄昏独自咏诗回。《九日》 唐·李群玉

门底秋苔嫩似蓝，此中消息兴何堪。乱离偷过九月九，头尾算来三十三。云影半晴开梦泽，菊花微暖傍江潭。故人今日在不在，胡雁背风飞向南。《庚午岁九日作》 唐·齐己

满庭黄菊篱边拆，两朵芙蓉镜里开。落帽台前风雨阻，不知何处醉金杯。《重阳阻雨》 唐·鱼玄机

满城风雨近重阳，城脚谁家菊自黄。又是江南离别处，烟寒吹雁不成行。《有九日道中凄然忆潘邠老句》 宋·方岳

老去登临兴未删，便乘小艇放溪湾。高原水浅苗初出，密树霜浓叶渐斑。《九日放舟山塘》 清·施何牧

老去悲秋强自宽，兴来今日尽君欢。羞将短发还吹帽，笑倩旁人为正冠。蓝水远从千涧落，玉山高并雨峰寒。明年此会知谁健?醉把茱萸仔细看。《九日蓝田崔氏庄》 唐·杜甫

老觉人间岁月遒，愔愔窗户一灯幽。读书已废虚长夜，护塞无共负盛秋。病齿何堪食粱肉，残躯惟念制衣裘。重阳卧看登高侣，满把茱萸只自愁。《秋夜》 南宋·陆游

老怀多感惊佳节，病骨宜寒喜薄霜。玉脍齑中橙尚绿，彩猫糕上菊初黄。几年虚负登高兴，何许重寻落帽狂?浅酌易醒归薄暮，又成支枕独焚香。《壬子九日登山小酌》 南宋·陆游

夔州鼓角晚凄悲，恰是幽窗睡起时。但忆社醅挼菊蕊，敢希朝士赐萸枝。山川信美吾庐远，天地无情客鬓衰。佳日掩门君莫笑，病来纱帽不禁吹。《夔州重阳》 南宋·陆游

菊开犹阻雨，蝶意切于人。亦应知暮节，不比惜残春。《重阳》 唐·司空图

九日重阳节，开门有菊花。不知来送酒，若个是陶家。《九日》 唐·王勃

九日无欢可得追，飘然随意历山陂。蒋陵西井风烟惨，也有黄花一两枝。《九日》 北宋·王安石

九日山僧院，东篱菊也黄。俗人多泛酒，谁解助茶香。《九日与陆处士羽饮茶》 唐·皎然

槿坠蓬疏池馆清，日光风绪淡无情。鲈鱼斫鲙输张翰，橘树呼奴羡李衡。十口漂零犹寄食，两川消息未休兵。黄花催促重阳近，何处登高望二京。《漂泊》 唐·郑谷

今日陶家野兴偏，东篱黄菊映秋田。浮云暝鸟飞将尽，始达青山新月前。《九日田舍》 唐·钱起

降虏意何如，穷荒九月初。三秋异乡节，一纸故人书。对酒情无极，开缄思有余。感时空寂寞，怀旧几踌躇。雁尽平沙迥，烟销大漠虚。登台南望处，掩泪对双鱼。《李都尉重阳日得苏属国书》 唐·白行简

江涵秋影雁初飞，与客携壶上翠微。尘世难逢开口笑，菊花须插满头归。但将酩酊酬佳节，不用登临恨落晖。古往今来只如此，牛山何必独沾衣。《九日齐山登高》 唐·杜牧

黄菊紫菊傍篱落，摘菊泛酒爱芳新。不堪今日望乡意，强插茱萸随众人。《九日》 唐·杨衡

红叶黄花秋景宽，醉吟朝夕在樊川。却嫌今日登山俗，且共高僧对榻眠。别画长怀吴寺壁，宜茶偏赏霅溪泉。归来童稚争相笑，何事无人与酒船。《重阳日访元秀上人》 唐·司空图

汉文皇帝有高台，此日登临曙色开。三晋云山皆北向，二陵风雨自东来。关门令尹谁能识，河上仙翁去不回。且欲近寻彭泽宰，陶然共醉菊花杯。《九日登望仙台呈刘明府》 唐·崔曙

寒食吊之推，端阳悲郢客。如何重九日，不祀陶彭泽。《九日杂咏》 清·赵与楩

凤去台空，庭叶下、嫩寒初透。人世上、几番风雨，几番重九。列岫迢迢供远目，晴空荡荡容长袖。把中年、怀抱更登台，秋知否。天亦老，山应瘦。时易失，欢难久。到于今惟有，黄花依旧。岁晚凄其诸葛恨，乾坤只可渊明酒。忆坡头、老菊晚香寒，空搔首。《满江红》 宋·陈纪

风雨吴江冷，云天故国赊。扶头呼白酒，揩眼认黄花。客梦蛩声歇，边心雁字斜。明年又何处，高树莫啼鸦。《九日家中》 宋·陈与义

风急登高野客伤，悲笳声里过重阳。正须击剑论《孤愤》，何暇携壶举一觞!白骨不埋新战恨，黄花空发旧枝香。寒烟冷日东篱下，西望柴桑路更长。《至正戊戌九日感怀》 元·叶顒

二九即重阳，天清野菊黄。近来逢此日，多是在他乡。晚色霞千片，秋声雁一行。不能高处望，恐断老人肠。《九日言怀》 唐·令狐楚

渡江旌旆动鱼龙，令节开筵上碧峰。翡翠巢低岩桂小，茱萸房湿露香浓。白云郊外无尘事，黄菊筵中尽醉容。好是谢公高兴处，夕阳归骑出疏松。《重阳东观席上赠侍郎张固》 唐·卢顺之

独在异乡为异客，每逢佳节倍思亲。遥知兄弟登高处，遍插茱萸少一人。《九月九日忆山东兄弟》 唐·王维

独掩衡门秋景闲，洛阳才子访柴关。莫嫌浊酒君须醉，虽是贫家菊也斑。同人愿得长携手，久客深思一破颜。却笑孟嘉吹帽落，登高何必上龙山。《九日贾明府见访》 唐·戎昱

此身逃难入乡关，八度重阳在旧山。篱菊乱来成烂熳，家僮常得解登攀。年随历日三分尽，醉伴浮生一片闲。满目秋光还似镜，殷勤为我照衰颜。《重阳山居》 唐·司空图

初九未成旬，重阳即此晨。登高闻古事，载酒访幽人。落帽恣欢饮，授衣同试新。茱萸正可佩，折取寄情亲。《九日得新字》 唐·孟浩然

初服栖穷巷，重阳忆旧游。门闲谢病日，心醉授衣秋。酒尽寒花笑，庭空暝雀愁。今朝落帽客，几处管弦留。《九日闲居寄登高数子》 唐·钱起

池馆隳催古榭荒.此廷嘉客会重阳。虽惭老圃秋容淡.且看黄花晚节香。酒味已醇新过热，蟹螯充实不须霜。年来饮兴衰难强，漫有高吟力尚狂。《九日小阁》 宋·韩琦

粲粲黄花手自持，登高聊答此佳时。纤云不作看山祟，斗酒聊宽去国思。落日楼台频徙倚，西风鼓笛倍凄悲。彭城戏马平生意，强为巴歌一解颐。《重九会饮万景楼》南宋·陆游

不见白衣来送酒，但令黄菊自开花。愁看日晚良辰过，步步行寻陶令家。《重阳日酬李观》 唐·皇甫冉

病厌追游嬾举觞，今年闭户作重阳。香烟袅袅闲萦几，书卷纷纷静满床。斜日更增秋惨淡，黄花应怪客凄凉。长安光景还如昨，谁醉城南杜曲旁？《九日小疾不出》 南宋·陆游

病酒坚辞绮席春，菊花空伴水边身。由来举止非闲雅，不是龙山落帽人。《重阳日即事》 唐·赵嘏

白发怕寒梳更懒，黄花晴日照初开。篱头应是蝶相报，已被邻家携酒来。《重阳四首之四》 唐·司空图

爱菊高人吟逸韵，悲秋病客感衰怀。黄花助兴方携酒，红叶添愁正满阶。居士荤腥今已断，仙郎杯杓为谁排?愧君相忆东篱下，拟废重阳一日斋。《酬皇甫郎中对新菊花见忆》 唐·白居易

本文档由站牛网zhann.net收集整理，更多优质范文文档请移步zhann.net站内查找